નૌકાનયનમાં વર્ષા ગૌતમ અને શ્વેતા સેર્વેગરે રૌપ્ય મેળવ્યો છે. પણ તે પહેલાં યૉચિંગ અસોસિએશન ઑફ ઇન્ડિયાએ તેમને કરેલાં અન્યાયની સામે તેમને દિલ્હી હાઇકોર્ટમાં લડત આપવી પડી હતી. કબડ્ડીમાં સિલ્વર મેળવનારી ટીમની ઉષા રાણીનાં મા-બાપ સહિત પરિવારનાં છ જણ પતરાંનાં છાપરાવાળા નાનાં ઘરમાં રહીને ફુલનો ધંધો કરીને દિવસનાં માંડ પચાસ રૂપિયા કમાય છે. અત્યારે કર્ણાટક પોલીસની કર્મચારી ઉષા પહેલી વાર કબડ્ડીનાં અગત્યના સિલેક્શનમાં ગઈ ત્યારે ત્યાં પહોંચવા માટેનું બસ ભાડું તેની માતાએ પાડોશી પસેથી ઉધાર લીધું હતું. સોળ વર્ષની સહુથી નાની ખેલાડી હર્ષિતા તોમરે જે નૌકાનયનમાં કાંસ્ય ચન્દ્રક મેળવ્યો છે તેમાં હરીફાઈમાં સ્ત્રીઓ અને પુરુષો બંને હોય છે. બાળપણની માંદગીની અસર, અન્ય સ્પર્ધકોની સરખામણીમાં નાની ઉંમર, ઓછું વજન અને અભ્યાસ માટેની પહેલી પસંદગીના મા-બાપના આગ્રહ વચ્ચે હર્ષિતાએ આ જીત મેળવી છે. ચન્દ્રક મળે કે ન મળે, જે ખેલાડીઓ રમી છે તે બધી વિજેતા જ ગણાય છે, કારણ કે આપણા સમાજમાં મહિલાનું રમતગમત જેવાં ક્ષેત્રે બહાર આવવું એ જ એક કસોટીમાં જીત હોય છે.